钦定古今图书集成/明伦汇编/官常典/第479卷 > 蔡儁
## 钦定古今图书集成/明伦汇编/官常典/第479卷 > 蔡儁

按《北齐书》本传，“儁字景彦，广宁石门人也。父普，北方
扰乱，奔走五原，守战有功，拜宁朔将军，封安上县男，
邑二百户。寻卒，赠辅国将军、燕州刺史。儁豪爽有胆
气，高祖微时，深相亲附。与辽西段长、太原庞苍鹰俱
有先知之鉴。长为魏怀朔镇将，尝见高祖，甚异之，谓
高祖云：‘君有康世之才，终不徒然也。请以子孙为托’。”
兴和中，启赠司空公。子宁相府从事中郎。天保初，兼
南中郎将。苍鹰交游豪侠，厚待宾旅，居于州城。高祖客其舍，初居处于蜗牛庐中，苍鹰母数见庐上有赤
气属天。苍鹰亦知高祖有霸王之量，每私加敬，割其
宅半以奉高祖，由此遂蒙亲识。高祖之牧晋州，引为
兼治中从事史，行义宁郡事。及义旗建苍鹰，乃弃家
间行归高祖。高祖以为兼行台仓部郎中。卒于安州
刺史。儁初为杜洛周所掳，时高祖亦在洛周军中。高
祖谋诛洛周，儁预其计。事泄，走奔葛荣，仍背葛荣归
尔朱荣。荣入洛，为平远将军、帐内别将。从破葛荣，除
谏议大夫。又从平元显，封乌洛县男。随高祖举义，为
都督。高祖平邺及破四胡于韩陵，儁并有战功。太昌
中，出为济州刺史。为治严暴，又多受纳。然亦明解，有
部分，吏民畏服之。性好宾客，颇称施与。后胡迁等据
兖州作逆，儁与齐州刺史尉景讨平之。魏武帝贰于
高祖，以济州要重，欲令腹心据之。阴诏御史构儁罪
状，欲以汝阳王代儁，由是转行兖州事。高祖以儁非
罪，启复其任，武帝不许。除贾显智为刺史，率众赴州。
儁防守严备，显智惮之，至东郡不敢前。天平中，为都
督，随领军娄昭攻樊子鹄于兖州，又与行台元子思
讨元庆和，俱平之。侯深反复，以儁为大都督，率众讨
之。深败走。又转扬州刺史。天平三年秋，卒于州，时年
四十二。赠持节、侍中、都督、冀州刺史、尚书令、司空公。
谥曰“威武。”齐受禅，诏祭告其墓。皇建初，配享高祖庙
庭。